BIZ ขายเครื่องฉายรังสี “รพ.รัฐ” มูลค่า 250 ลบ. ดันแบ็คล็อกทะลุ 1.4 พันลบ.
BIZ ขายเครื่องฉายรังสี ให้รพ.รัฐ มูลค่า 250 ลบ. ดัน Backlog ทะลุ 1.4 พันลบ. คาดปีนี้จะมีงานออกประมูลโรงพยาบาลภาครัฐ-เอกชน ไม่ต่ำกว่า 1.5 พันลบ. หนุนผลงานโตต่อเนื่อง
BIZ ขายเครื่องฉายรังสี ให้รพ.รัฐ มูลค่า 250 ลบ. ดัน Backlog ทะลุ 1.4 พันลบ. คาดปีนี้จะมีงานออกประมูลโรงพยาบาลภาครัฐ-เอกชน ไม่ต่ำกว่า 1.5 พันลบ. หนุนผลงานโตต่อเนื่อง
26 เม.ย. 2565

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยเมื่อวันที่ 26 เมษายน 2565 บริษัทฯ ได้เซ็นสัญญาซื้อขายครุภัณฑ์ทางการแพทย์ มูลค่าสัญญา 250 ล้านบาท (รวมภาษีมูลค่าเพิ่มและภาษีอากรอื่นแล้ว) โดยมีระยะเวลาของสัญญา 300 วัน
สำหรับการได้รับงานขายเครื่องฉายรังสีให้กับโรงพยาบาลภาครัฐในครั้งนี้ ถือเป็นการตอกย้ำให้เห็นถึงความเชื่อมั่นในคุณภาพและมาตรฐานของเครื่องฉายรังสีรวมถึงการให้คำแนะนำและการบริการหลังการขายอย่างมีประสิทธิภาพ ทำให้ลูกค้าเลือกที่จะใช้สินค้าของบริษัทฯ ผลักดันให้งานในมือรอรับรู้รายได้ (Backlog) เพิ่มเป็น 1,415 ล้านบาท
ขณะที่แผนการดำเนินงานในปี 2565 คาดว่าจะมีงานออกประมูลของโรงพยาบาลภาครัฐและเอกชน ไม่ต่ำกว่า 1,500 ล้านบาท และบริษัทฯ มีโอกาสได้งานเพิ่มในหลายโครงการ ซึ่งจะช่วยสนับสนุนผลการดำเนินงานเติบโตอย่างต่อเนื่อง
ทั้งนี้โรงพยาบาลเฉพาะทางมะเร็ง แคนเซอร์อลิอันซ์ ศรีราชา จังหวัดชลบุรี บริษัทฯ พร้อมผลักดันและวางแผนให้เป็นศูนย์กลางด้านการรักษาผู้ป่วยโรคมะเร็งชั้นนำของภูมิภาคตะวันออก และในปัจจุบันแนวโน้มมีผู้เข้ามาใช้บริการเพิ่มขึ้นอย่างต่อเนื่องอย่างมีนัยสำคัญ ซึ่งจะช่วยสนับสนุนและสร้างการเติบโตอย่างยั่งยืนในอนาคต
นอกจากนี้ BIZ ยังเตรียมแผนดำเนินการย้ายหลักทรัพย์จดทะเบียนของบริษัทจากตลาดหลักทรัพย์ เอ็ม เอ ไอ (mai) เข้าซื้อขายในตลาดหลักทรัพย์แห่งประเทศไทย (SET) โดยมอบหมายให้ฝ่ายจัดการดำเนินการยื่นคำขอให้รับหุ้นสามัญของบริษัทเป็นหลักทรัพย์จดทะเบียน เพื่อเพิ่มโอกาสทางธุรกิจ ขยายฐานผู้ถือหุ้น และกองทุนทั้งในและต่างประเทศ เพิ่มสภาพคล่องการซื้อ-ขายหุ้น รวมถึงรองรับการขยายธุรกิจในอนาคต